หุ้นตกฉุดประกันสังคมกำไรลดลง
กองทุนประกันสังคมกำไรวูบ 3.43% ผลจากราคาหุ้นตก เล็งดึงมืออาชีพบริหารเงิน
4 ก.พ. 2559

กองทุนประกันสังคมกำไรวูบ 3.43% ผลจากราคาหุ้นตก เล็งดึงมืออาชีพบริหารเงิน
รายงานข่าวจากสำนักงานประกันสังคม (สปส.) เปิดเผยถึงผลการบริหารกองทุนประกันสังคม ณ วันที่ 31 ธ.ค. 2558 ว่า มีผลตอบแทนที่รับรู้แล้ว 44,894 ล้านบาท แบ่งเป็น ผลตอบแทนจากดอกเบี้ยและกำไรจากการขายตราสารหนี้ 39,639 ล้านบาท และเงินปันผลและกำไรจากตราสารทุน 5,255 ล้านบาท
ทั้งนี้ ปี 2558 กองทุนมีผลตอบแทนลดลง 3.43% เมื่อเทียบกับปี 2557 ที่มีผลตอบแทน 46,492 ล้านบาท เนื่องจากในปี 2558 มีเงินจากการขายทำกำไรในหุ้นน้อยลง จากภาวะตลาดหลักทรัพย์แห่งประเทศไทยที่ผันผวนค่อนข้างมาก อีกทั้งหุ้นมีราคาปรับลดลง แต่ยังได้รับเงินปันผลอย่างสม่ำเสมอ และใช้โอกาสที่ตลาดปรับลดในการพิจารณาทยอยสะสมหุ้นที่มีปัจจัยพื้นฐานที่ดี
สำหรับนโยบายการลงทุนในปี 2559 กองทุนยังยึดหลักบริหารกองทุนด้วยความระมัดระวัง เนื่องจากตลาดการลงทุนยังมีความผันผวนสูง และการฟื้นตัวของเศรษฐกิจโลกและไทยยังมีความเปราะบาง พร้อมทั้งจะขยายช่องทางการลงทุน เพื่อเพิ่มผลตอบแทนและกระจายความเสี่ยง โดย สปส.อยู่ระหว่างแก้ไขระเบียบจัดหาผลประโยชน์เพื่อเพิ่มรูปแบบการลงทุน เช่น ขยายการลงทุนไปยังต่างประเทศ ลงทุนทางตรงในอสังหาริมทรัพย์ได้ หรือเปิดช่องให้สามารถลงทุนในโครงสร้างพื้นฐาน “ไทยแลนด์ฟิวเจอร์ ฟันด์” และการแก้ไขระเบียบเพื่อหามืออาชีพเข้าบริหาร
ปัจจุบันกองทุนมีเงินลงทุนสะสม 1.39 ล้านล้านบาท แบ่งเป็น การลงทุนในหลักทรัพย์ที่มีความมั่นคงสูงประมาณ 78% หรือ 1.08 ล้านล้านบาท เช่น ตั๋วเงินคลัง พันธบัตรรัฐบาล พันธบัตรธนาคารแห่งประเทศไทย และการลงทุนในหลักทรัพย์ที่มีความเสี่ยงประมาณ 22% หรือ 3.04 แสนล้านบาท ได้แก่ เงินฝากธนาคาร พันธบัตรรัฐวิสาหกิจที่กระทรวงการคลังไม่ค้ำประกัน หุ้นสามัญ หน่วยลงทุนต่างๆ เช่น อสังหาริมทรัพย์ โครงสร้างพื้นฐาน และหน่วยลงทุนต่างประเทศ